**Stredisko Evanjelickej DIAKONIE, Diakonické centrum Sučany**

Partizánska 25, 038 52 Sučany

IČO: 37907409, DIČ: 2021970984

Tel.: 043/424 19 01, Tel./Fax: 043/424 19 00 mobil: 0918/616 092

e-mail: taskarova@mail.t-com.sk

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Q. správa za II. štvrťrok 2017 SED Sučany**

1. **Konferencie, školenia, kurzy, odborné semináre**

***23. 05. – 24. 05. 2017*** – sa zúčastnili Mgr. Lenka Taškárová a Viera Masničáková Valného zhromaždenia i odbornej konferencie APSS v Bratislave, ktorá bola zameraná na Povinnosti poskytovateľov sociálnych služieb. Počas dňa zazneli prednášky na témy: Pripravovaná novela zákona č. 448/2008 Z.z., Nekompatibilita požiadaviek platnej legislatívy s financovaním sociálnych služieb, Rozdiely vo vedení účtovníctva u verejných a neverejných poskytovateľov sociálnych služieb, Zomieranie v zariadeniach sociálnych služieb, Smernice, poriadky, dokumentácia poskytovateľov sociálnych služieb a pod.

1. **Pracovné porady pre zamestnancov a klientov**

*Porada so zamestnancami:*

***18. 05. 2017*** – poradu otvorila pani riaditeľka Mgr. Lenka Taškárová, privítaním prítomných zamestnancov. Následne odovzdala slovo vrchnej sestre Františke Hüberovej.

*Vrchná sestra sa vyjadrila k nasledujúcim bodom:*

1. Dôsledne značiť u ležiacich klientov vyprázdňovanie, v prípade potreby podať glycerínový čípok.
2. Používanie plienok – nedávať cez deň klientom kombináciu plienok a plienkových nohavičiek, cez deň používať zelenú plienku na noc fialovú.
3. Harmonogram práce dennej a nočnej služby – dodržiavať časové úseky vyčlenené na hygienu, stravovanie, kúpanie zbytočne sa neponáhľať.

Pani riaditeľka pokračovala v porade:

1. Dbať na súkromie a intimitu klienta počas hygieny, sprchovania...
2. Dodržiavať časy príchodov a odchodov na pracovisko.
3. Kľúčový pracovník – zapisovať dôležité informácie týkajúce sa klientov
4. Usmernila zamestnancov pracujúcich na zmeny ohľadne čerpania zákonného voľna.
5. Z finančných dôvodov a z dôvodu, aby mohli byť počas leta čerpané dovolenky navrhla, aby sa zmenila organizácia práce počas týždňa. Namiesto 6 hodinovej príslužby každý deň, budú dvaja opatrovatelia na 6 hodín 1 krát do týždňa. Už v minulosti takýto spôsob práce bol realizovaný.

Diskusia:

* Prvým podnetom v diskusii bol čas prestávky, jedným návrhom bolo ponechať spôsob aký bol doteraz(zamestnanci obedovali v dvoch skupinkách), druhým aby sa stravovali všetci spoločne. Hlasovaním sa rozhodlo, že prestávka bude v časoch a spôsobe ako doteraz.
* Niektorí zamestnanci sa vyjadrili ku organizačnej zmene, týkajúcej sa príslužby. Vzhľadom k náročnosti stavov klientov žiadali ponechať počet zamestnancov na zmene tak ako bolo tomu doteraz. Na porade bola prítomná aj p. Masničáková- ekonómka, ktorá aj zo svojho pohľadu vysvetlila situáciu. Došlo k vzájomnej dohode, že na jeden mesiac sa vyskúša nový spôsob.

Na záver sa pani riaditeľka poďakovala zúčastneným a ukončila poradu.

*Porada s klientmi:*

***30. 05. 2017*** *–* pred posedením s naším gratulantom sme si spravili krátku poradu, na ktorej boli klienti informovaní o nasledovných témach:

* z dôvodu prerábania kuchyne sa budú dočasne variť len dve jedlá,
* vzhľadom k peknému počasiu doporučujeme klientom prechádzky v areály zariadenia, za prítomnosti opatrovateľov alebo rodinných príslušníkov,
* informácia o návšteve bratov misionárov za prítomnosti rímsko-katolíckeho kňaza zo sučianskej farnosti Mgr. Pavla Pečka,
* pani riaditeľka poprosila klientov, aby dodržiavali pitný režim.

**3. Duchovná práca pre zamestnancov a klientov**

*Duchovné služby*

O duchovné zaopatrenie v SED, ako aj prislúženie Večere Pánovej v rámci Služieb Božích sa pravidelne stará Mgr. Daniel Beňuch a Mgr. Tatiana Beňuchová. Biblické hodiny sa konajú dva krát do mesiaca.

Pre bratov a sestry z rímskokatolíckej cirkvi je ponúkaná možnosť vysluhovania sviatosti zmierenia a svätej omše v prvý štvrtok v mesiaci bratom farárom Mgr. Pavlom Pečkom.

V rámci biblioterapie poslúžia čítaním náboženských textov Mgr. Martina Špániková a Mgr. Monika Kalafutová. Klienti nášho zariadenia počúvajú biblické príbehy aj z CD a po ich vypočutí sú vedení k tomu, aby spoločne uvažovali nad ich výkladom. Na požiadanie je možné dohodnúť pastorálne stretnutie s duchovnými aj na izbách klientov.

**4. Prezentácia**

***21. 05. 2017*** *–* sa v CZ Žilina konali slávnostné služby Božie pri príležitosti 500. výročia Pamiatky reformácie. Popoludní pokračoval program, počas ktorého boli osobnostiam turčianskeho seniorátu za ich prácu odovzdané Pamätné medaile Dr. Martina Luthera aj s Pamätným listom, ktorý udeľuje Predsedníctvo ECAV na Slovensku. Medzi ocenené osobnosti sa zaradila i sestra riaditeľka Mgr. Lenka Taškárová.

***24. 06. 2017*** – sa konali dni venované Dr. Milanovi Hodžovi. Pani riaditeľka sa zúčastnila kladenia vencov na námestí, ako aj hlavnej časti programu. Po skončení boli hostia pozvaní na slávnostnú recepciu, kde sa v srdečnej atmosfére porozprávali o činnosti obce Sučany ako aj zariadenia SED.

**5. Vzdelávanie**

***12. 04. 2017*** a ***06. 06. 2017*** *–* supervízia pod vedením supervízora PhDr. Soni Holúbkovej. Na supervízií sa stretáva zdravotnícky, opatrovateľský a sociálny personál. V rámci supervízie sa preberali nasledovné témy:

* tímová spolupráca a vzájomná podpora,
* aktuálne príklady kritických situácií a spolupráca s príbuznými.

**6. Realizované projekty na získavanie finančných prostriedkov**

Dňa 09. 06. 2017 došlo k odpredaju bývalej kotolne SED firme: Ingrid Slobodníková PMP – TRUCK. Finančné prostriedky budú použité na skvalitnenie služieb pre obyvateľov SED.

**7. Peňažný dar**

PhDr.Miloš Bella – 100,00 EUR

Ing. Katarína Krasňanská – 100,00 EUR

p. Marečková – 100,00 EUR

**8.** **Počet personálu:**

(HPP) 31 osôb

(DVP) 5 osôb

Spolu: 36 osôb

Noví zamestnanci:

* Miriam Dibalová, opatrovateľka – od 20. 06. 2017 (HPP)
* Anna Lacková, upratovačka – od 07. 06. 2017 (DVP)
* Ján Remeník, údržbár – od 20. 04. 2017 (DVP)

Skončený pracovný pomer:

* Zita Prívozníková, opatrovateľka – do 30. 04. 2017 (DVP)

**Počet klientov:**

*Občania pribudli:*

|  |  |  |
| --- | --- | --- |
| **Meno a priezvisko** | **rok narodenia** | **dátum začatia poskytovania služby** |
| Jozef Brezina | 1933 | 18. 04. 2017 |
| Ing. Zdenka Kucharovičová | 1962 | 15. 05. 2017 |
| MUDr. Ľudmila Zavarská | 1932 | 26. 05. 2017 |
| MUDr. Fridolín Zavarský | 1929 | 26. 05. 2017 |
| Emília Tomková | 1938 | 08. 06. 2017 |
| Mgr. Miloslav Blaho | 1926 | 15. 06. 2017 |

*Občania ubudli:*

|  |  |  |
| --- | --- | --- |
| **Meno a priezvisko** | **rok narodenia** | **dátum úmrtia** |
| Karol Klein | 1930 | 18. 05. 2017 |
| Klára Rudá | 1929 | 05. 06. 2017 |
| Jozef Dianovský | 1922 | 17. 06. 2017 |

*Občania odišli*:

|  |  |  |
| --- | --- | --- |
| **Meno a priezvisko** | **rok narodenia** | **dátum odchodu** |
| MUDr. Ľudmila Zavarská | 1932 | 07. 06. 2017 |
| MUDr. Fridolín Zavarský | 1929 | 07. 06. 2017 |

*Počet klientov*:

Ženy: ZpS 17

Muži: ZpS 7

Ženy: DSS 1

Muži: DSS 2

Ženy špecializované zariadenie: 19

Muži špecializované zariadenie: 3

Samoplatiteľ: 1

Spolu klientov: 50

**9. Starostlivosť o budovu, ostatné práce**

* bežná údržba budovy (upratovacie a záhradnícke práce),
* vstupná hala do budovy (oprava dverí, maľovanie),
* bežný servis postelí, nočných stolíkov, skríň, výmena vodovodných batérii, maľovanie znečistených stien, oprava žalúzií,
* rekonštrukcia výťahu,
* výmena podlahovej krytina na I. NP.

**10. Akcie**

***27. 04. 2017*** – Prežívame obdobie, kedy masmédiá umožňujú ľahkú a rýchlu cestu k ľuďom. Je tu však nebezpečenstvo, že sa stráca snaha o osobný kontakt. Najlepšie sa komunikuje v dialógu. Každodenný kontakt s ľuďmi je príležitosťou započať s nimi rozhovor a pravých hodnotách života. Preto sa mnohí vydávajú na cestu misionárov, aby ohlasovali Božie slovo, utvrdzovali ľudí v úsilí k lepšiemu životu, pozdvihovali ich po páde a boli im vždy pripravení vhodne pomôcť.

Na Slovensku sú svojou misijnou činnosťou známi pátri redemptoristi. Redemptoristi pôsobiaci na Slovensku každoročne konajú ľudové misie v jednotlivých slovenských farnostiach, ako aj v zahraničí. Pracujú v  3 misijných tímoch, ktoré vedú P. Michal Zamkovský, P. Ivan Flimel, P. Peter Hertel a mimoriadny tím, ktorý vedie P. Martin Huk. Tím Michala Zamkovského realizoval misie od 22.4.2017 do 30.4.2017 vo farnosti Sučany. V rámci duchovného programu sa snažili obsiahnuť všetky zložky miestnej cirkvi - farníkov, manželov, deti a mládež, seniorov. Dňa 27. apríla navštívili aj naše zariadenie. Povzbudili našich klientov bohoslužbou slova, vyslúžili im sviatosti a ležiacich klientov navštívili na izbách. Sme vďační, že sme mohli byť účastní misií, času kedy môžeme intenzívnejšie a hlbšie prežívať Božiu prítomnosť.

***02. 05. 2017 –*** Druhý májový deň sme v našom zariadení strávili príjemné chvíle v kruhu klientov pri spoločnom čítaní, ktoré súviselo práve s týmto mesiacom. Išlo o čítanie z knihy pani Zory Mintalovej Zubercovej, v ktorom je podrobným a pútavým spôsobom vysvetlený pôvod, vývoj a význam našich ľudových tradícií na Slovensku a tiež je v nej zachytené vnímanie okolitého sveta očami našich predkov. S mesiacom máj sa spájajú ľúbostné zvyky, no tiež práce na poliach, záhradkách, vinohradoch, ktorých nebolo málo. Klienti sa najviac rozrozprávali pri téme stavaní májov, bolo im to blízke, poznali to z prostredí dedín, z ktorých pochádzali. Ide o tradíciu, ktorá niekde pretrváva dodnes a je spojená s rôznymi emóciami – na jednej strane so šťastím, spokojnosťou a istotou v láske, no na strane druhej aj so smútkom, či závisťou, ak sa u dievčaťa máj na dvore neocitol alebo tam chýbal.

***30. 05. 2017*** ***–*** Na konci mesiaca máj sme uskutočnili spoločnú narodeninovo-meninovú oslavu pre klientov, ktorí slávili sviatok v mesiaci apríl a máj. Stretli sme sa v priestoroch spoločenskej miestnosti žltého oddelenia v dopoludňajších hodinách, kde po gratuláciách, príhovore a modlitbe pani riaditeľky nasledoval spoločný prípitok, drobné občerstvenie slaným aj sladkým pečivom. Klienti boli vďační za prežitý čas, oslávenci boli potešení darčekom, pozornosťou a milým slovom. Po spoločných chvíľach sa klienti opäť vrátili na svoje izby.

**11. Práca s klientom**

V období jarných a letných mesiacov sociálne terapeutky napomáhali klientom vytvárať si rovnováhu medzi možnosťami a požiadavkami sociálneho prostredia a vlastnými potrebami a schopnosťami. Empatické vnímanie im zas bolo nápomocné pri rozhovoroch, kedy a ako zvoliť požadovaný druh komunikácie a k tomu následne náležitú formu pomoci.

Vzhľadom k potrebám klientov sa i naďalej vypracovával individuálny plán, v ktorom má klient stanovený cieľ, plán činnosti k jeho dosahovaniu a pravidelné hodnotenie tohto cieľa. Všetky skupinové aj individuálne stretnutia sú po skončení spracované a zdokumentované.

Práca s klientom v skupinách je založená na aktivizácii a tiež istej forme terapie. Preferovali sme aktivity súvisiace s ročnými obdobiami, sviatkami a tradíciami, ktoré sú spojené s týmto obdobím. Niektoré dni sme začínali s klientmi v ranných hodinách pohybovým cvičením, či krátkou prechádzkou, aby sme ich telesnú stránku pripravili na zvýšený pohyb a aktivitu na čerstvom vzduchu. Popri tom sme si zvykli tiež zaspievať, čím sme vlastne trénovali pohybovú pamäť a navodzovali príjemnú radostnú atmosféru a spolunažívanie medzi klientmi navzájom. Počas pekných dní sme v dopoludňajších i odpoludňajších hodinách spoločne oddychovali a čerpali silu v príjemnom prostredí pod stromami alebo v zátiší pred vchodom do budovy zariadenia. Prebiehala tiež pohybová aktivizácia niektorých klientov, ktorá im pomáha posilňovať nezávislosť, zvyšovať alebo aspoň udržiavať fyzickú zdatnosť a tým pozitívne ovplyvňovať kvalitu ich života.

V nepriaznivom počasí sme rozvíjali jemnú motoriku, koncentráciu, fantáziu a trpezlivosť pri práci kreatívnym tvorením využívajúc pracovné činnosti. Drobnými ozdobami sme si vyzdobili priestory nášho zariadenia v predveľkonočnom období. Vyrábali sme tiež kvietky z krepových guličiek a roliek toaletného papiera. Triedili sme korálky a drobné upomienkové predmety z nich nám v budúcnosti poslúžia na prezentáciu nášho zariadenia. Biblioterapie sme venovali počúvaniu biblických príbehov, ktoré sa viazali k veľkonočnému obdobiu, no tiež sme sledovali i dokument o tradíciách súvisiacich s príchodom jari a Veľkej noci. Upriamili sme sa tiež na udržiavanie a precvičovanie pamäti. Robili sme tak prostredníctvom kognitívnej rehabilitácie využívajúc pri nej pracovné listy určené na tento účel, aby sme klientom, pri nej čo najviac názorne pomáhali. Neraz sa počas skupinových stretnutí rozvinula príjemná diskusia, ktorá vzájomne obohatila všetkých zúčastnených.

Všetky skupinové aj individuálne stretnutia sú po skončení spracovávané a zdokumentované.

Súčasťou práce s klientom boli aj pravidelné nákupy, ktoré sa pre klientov realizovali raz do mesiaca. Nakupoval sa im tovar podľa aktuálnych požiadaviek, väčšinou potraviny ako sladkosti, nápoje alebo drogéria.

**12. Výsledky hospodárenia**

|  |  |
| --- | --- |
| Stav na jednotlivých účtoch | -4.146,66 € |
| Stav pokladne k 30. 06. 2017 | 716,25 € |
| *Príjmy:* | |
| Príspevok za služby na základe zmluvy | 67.926,78 € |
| Nájomné za nebytové priestory | 6.430,20 € |
| Príspevky od VÚC | 25.234,64 € |
| Príspevky od MPSVaR | 24.000,00 € |
| 2 % dane | 1.281,95 € |
| *Výdavky:* | |
| mzdy | 58.773,34 € |
| príspevok zamestnávateľa DDS | 272,24 € |
| odvody | 19.827,17 € |
| SF | 272,24 € |

**13. Plány do budúcnosti**

– Svojou službou neustále pokračovať na vytváraní kvalitných vzťahov, medzi SED v Sučanoch a Žilinským samosprávnym krajom, mestom Martin, Obecným úradom v Sučanoch ako aj s okolitými obcami.

– V spolupráci s Ústredím Evanjelickej diakonie ponúknuť školenie zamerané na vyššiu odbornosť zamestnancov.

– Zúčastňovať sa školení a odborných prednášok za účelom získania vedomostí a ich aplikovania v službe s klientom.

– V rámci bohoslužobného života, pozývať do zariadenia bratov farárov z turčianskeho seniorátu.

– V rámci svojich možností prinášať našim klientom radosť prostredníctvom pekného kultúrneho programu. Rozšíriť spoluprácu s Evanjelickou spojenou školou v Martine a Biblickou školou v Martine.

– Pokračovať v spolupráci s Centrom MEMORY v Bratislave, Občianskym združením TERAPEUTIKA v Bratislave, Občianskym združením Spoľah v Banskej Bystrici a Tatra Akadémiou v Prievidzi.

– Svojou službou šíriť dobré meno Evanjelickej diakonie ako aj Evanjelickej cirkvi augsburského vyznania.

V Sučanoch dňa 20. 07. 2017

……………………………………………….

Mgr. Lenka Taškárová

štatutárny zástupca SED Sučany